32003D0077
L 029/25
JURNALUL OFÍCIAL AL UNIUNII EUROPENE
DECIZIA CONSILIULUI
din 1 februarie 2003
de stabilire a orientărilor financiare multianuale pentru gestionarea activelor Comunității Europene a Cărbunelui și Oțelului (CECO) în lichidare și, după încheierea lichidării, a activelor Fondului de cercetare pentru cărbune și oțel
(2003/77/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Protocolul anexat la Tratatul de instituire a Comunității Europene privind consecințele financiare ale expirării Tratatului CECO și privind Fondul de cercetare pentru cărbune și oțel,
având în vedere Decizia 2003/76/CE a Consiliului din 1 februarie 2003 de stabilire a măsurilor necesare pentru punerea în aplicare a Protocolului anexat la Tratatul de instituire a Comunității Europene, privind consecințele financiare ale expirării Tratatului de instituire a Comunității Europene a Cărbunelui și Oțelului (CECO) și privind Fondul de cercetare pentru cărbune și oțel (1), în special articolul 2 alineatul (2),
având în vedere propunerea Comisiei (2),
având în vedere avizul Parlamentului European (3),
întrucât:
(1)
În sensul Protocolului anexat la Tratatul de instituire a Comunității Europene privind consecințele financiare ale expirării Tratatului CECO și privind Fondul de cercetare pentru cărbune și oțel, Comisia gestionează activele CECO în lichidare și, după încheierea lichidării, activele Fondului de cercetare pentru cărbune și oțel.
(2)
Gestionarea acestor active trebuie să vizeze cea mai mare rentabilitate posibilă în condiții de siguranță.
(3)
Întregul capital al activelor Fondului de cercetare pentru cărbune și oțel, rezultate din lichidare, ar trebui menținut intact.
(4)
Gestionarea activelor transferate ar trebui să țină seama de experiența câștigată în efectuarea de operațiuni financiare de Comunitatea Europeană a Cărbunelui și Oțelului și orientările financiare multianuale pentru gestionarea activelor CECO și, după încheierea lichidării, a activelor Fondului de cercetare pentru cărbune și oțel ar trebui, în consecință, să se bazeze pe această experiență,
ADOPTĂ PREZENTA DECIZIE:
Articolul 1
Orientările financiare multianuale pentru gestionarea activelor CECO și, după încheierea lichidării, a activelor Fondului de cercetare pentru cărbune și oțel (denumite în continuare „orientări”) sunt prevăzute în anexă.
Articolul 2
Orientările se revizuiesc sau se suplimentează, dacă este cazul, din cinci în cinci ani, prima perioadă încheindu-se la 31 decembrie 2007. În acest scop și cel mai târziu în primele șase luni ale ultimului an din fiecare perioadă de cinci ani, Comisia reevaluează funcționarea și eficiența orientărilor și propune modificările necesare.
În cazul în care consideră necesar, Comisia poate efectua reevaluarea și poate prezenta propuneri Consiliului pentru modificările corespunzătoare înainte de expirarea perioadei de cinci ani.
Articolul 3
Prezenta decizie intră în vigoare în ziua următoare datei publicării în Jurnalul Oficial al Uniunii Europene.
Prezenta decizie se aplică de la 24 iulie 2002.
Articolul 4
Prezenta decizie se adresează statelor membre.
Adoptată la Bruxelles, 1 februarie 2003